**УПУТСТВО О ФОРМИ, САДРЖАЈУ И НАЧИНУ ПОПУЊАВАЊА ЕЛЕМЕНАТА ОБРАСЦА прегледа услуга и накнада повезаних с платним рачуном**

1. Пружалац платних услуга дужан је да при попуњавању одговарајућег обрасца из прилога 1 и 2 ове одлуке (у даљем тексту: образац ПУН) примењује следећа правила о форми, садржају и начину попуњавања елемената тих образаца.
2. При попуњавању обрасца ПУН пружалац платних услуга не може мењати његову форму, нити садржину предефинисаних поља у обрасцу ПУН.

Изузетно од става 1. ове тачке, ако пружалац платних услуга кориснику платних услуга доставља образац ПУН у електронском облику, уз услов да му истовремено достави и примерак обрасца ПУН у складу с чланом 73г ст. 3. и 4. Закона о платним услугама, пружалац платних услуга може у обрасцу ПУН у електронском облику употребљавати електронске алате, као што су слојеви (енг. *layering*) и прозори који искачу (енг. *pop-ups*), уз услов да се видљиво приказују назив обрасца ПУН, заједнички симбол, уводне напомене, називи колона и нумерисаних редова и да редослед информација остане исти.

1. Образац ПУН мора:

 а) бити приказан у формату А4, вертикално постављен;

 б) на врху прве странице садржати наслов „ПРЕГЛЕД УСЛУГА И НАКНАДА за корисника платних услуга – потрошача“ ако се односи на образац из Прилога 1 ове одлуке за корисника платних услуга који је потрошач, односно „ПРЕГЛЕД УСЛУГА И НАКНАДА за корисника платних услуга – предузетника/правног лица“ ако се односи на образац из Прилога 2 ове одлуке за корисника платних услуга који је предузетник и/или правно лице. Ако се образац ПУН из Прилога 2 ове одлуке односи само на предузетнике или на одређену категорију предузетника, пружалац платних услуга из наслова изоставља речи „правно лице“, односно ако се тај образац односи само на правна лица или одређену категорију правних лица, пружалац платних услуга из наслова изоставља реч „предузетник“; наслов мора бити приказан у средини и између логоа пружаоца платних услуга у горњем левом углу документа и заједничког симбола у горњем десном углу документа;

 в) садржати заједнички симбол димензија 2,5 х 2,5 cm на месту утврђеном у обрасцу ПУН из прилога 1 и 2.

1. Тип слова који се користи у обрасцу ПУН је *Arial*.
2. Пружалац платних услуга при упису информација у колону „НАКНАДА“ поштује следеће параметре: проред између редова је једнострук, размак између пасуса 0 pt пре и 6 pt после навођења различитих начина пружања одређене услуге и одговарајуће накнаде.
3. Величина слова којима пружалац платних услуга попуњава образац ПУН је 11 pt.

 Назив обрасца ПУН „ПРЕГЛЕД УСЛУГА И НАКНАДА за корисника платних услуга – потрошача”, односно „ПРЕГЛЕД УСЛУГА И НАКНАДА за корисника платних услуга – предузетника и правно лице” исписан је задебљаним словима величине 16 pt.

 Називи колона „УСЛУГА“ и „НАКНАДА“ исписани су задебљаним словима величине 14 pt.

 Називи редова „Опште услуге повезане с платним рачуном“, „Безготовинске платне трансакције (изузев трансакција платним картицама)“, „Платне картице и готов новац“, „Прихватање платних инструмената“ и „Дозвољено прекорачење рачуна“ исписани су задебљаним словима величине 12 pt.

 Називи услуга с листе репрезентативних услуга наведени у оквиру одређених редова исписани су задебљаним словима величине 11 pt.

1. Странице обрасца ПУН морају бити нумерисане.
2. На месту предвиђеном за лого пружаоца платних услуга уноси се лого величине која је иста као величина заједничког симбола. Пружалац платних услуга може приказати лого у боји само ако је и заједнички симбол у боји.
3. У елемент *Назив пружаоца платних услуга* уписује се пословно име пружаоца платних услуга који води платни рачун, задебљано и с левим поравнањем.
4. У елемент *Назив платног рачуна* уписује се назив рачуна за који се израђује образац ПУН, задебљано и с левим поравнањем. Ако пружалац платних услуга нуди платни рачун као део пакета услуга, у овај елемент се на описани начин уписује назив тог пакета.
5. У елемент *Корисник платних услуга* уписује се назив корисника платних услуга за које се израђује образац ПУН, у складу с класификацијом пружаоца платних услуга, и то задебљано и с левим поравнањем.
6. У елемент *Датум* уписује се датум када је пружалац платних услуга последњи пут извршио измену овог обрасца ПУН, с левим поравнањем, и то у формату ДД. ММ. ГГГГ. (нпр. „22. 02. 019.“).
7. Уводне напомене у непромењеном тексту из обрасца ПУН уписују се тако да се поштују следећи параметри: проред између редова 1,15, размак између пасуса 0 pt пре и 10 pt после текста.
8. Пружалац платних услуга, на месту предвиђеном за то, у оквиру уводних напомена уместо заграда уноси називе релевантних докумената у којима пружалац платних услуга пружа кориснику платних услуга потпуне информације и о накнадама које нису наведене у оквиру обрасца ПУН.
9. Накнаде се у обрасцу ПУН исказују у RSD, а у страној валути ако је тако уговорено између пружаоца платних услуга и корисника платних услуга, при чему је пружалац платних услуга обавезан да у фусноти, словима величине 9 pt, наведе начин на који се врши прерачунавање у динаре при наплати те накнаде.

 Накнаде се могу изражавати у новчаном износу, укључујући најнижи и највиши износ и/или процентуално од износа те платне трансакције.

 Ако за неку услугу наведену у обрасцу ПУН не наплаћује накнаду – пружалац платних услуга у колони „НАКНАДА“ наводи текст „Без накнаде“ на месту предвиђеном за унос износа накнаде.

 Ако пружалац платних услуга поред своје накнаде наплаћује од корисника платних услуга и накнаде за друге субјекте (нпр. трошак инобанке), дужан је да у колони „НАКНАДА“ у реду испод своје накнаде наведе и ту накнаду, и то на следећи начин: „+ (назив накнаде)“, нпр. „+трошак инобанке“, с левим поравнањем, и одговарајућу накнаду с десним поравнањем.

1. Ако пружалац платних услуга користи називе одређених производа (брендова), они се наводе у заградама одмах након назива услуге, типом и величином слова прописаним тач. 4. и 6. став 1. овог прилога.
2. Ако посебно наплаћује различите врсте накнада на један или више начина наведених у наставку, а ти начини нису унапред дефинисани обрасцем ПУН – пружалац платних услуга у колони „НАКНАДА” уписује опис те врсте накнаде с левим поравнањем, а накнаду с десним поравнањем, тако да се за одређену услугу у посебном реду уписује опис сваког случаја, начина или услова наплаћивања накнаде (нпр. накнада за прво успостављање услуге и касније накнаде за извршење те услуге; накнада за исплату готовог новца коришћењем платне картице на банкомату пружаоца платних услуга који је издао картицу или неког другог пружаоца те услуге; поштовање најмањег или највећег износа трансакције за безготовински пренос новчаних средстава или подизање готовог новца).
3. Ако се накнаде наплаћују у зависности од комбинације неколико врста накнада, као што су нпр. накнаде које се разликују према начину и додатно према износу, пружалац платних услуга наводи и опис сваке додатне врсте накнаде, с левим поравнањем увучено удесно.
4. Ако се накнада наплаћује по трансакцији, она се наводи у колони „НАКНАДА”, с десним поравнањем, у реду у ком је наведена услуга на коју се накнада односи.
5. Ако се накнада наплаћује једнократно (нпр. накнада за отварање платног рачуна, накнада за успостављање услуге) у колони „НАКНАДА“ наводи се текст „Једнократно“, с десним поравнањем, након чега се у наставку уноси одговарајућа накнада у реду у ком је наведена услуга на коју се накнада односи.
6. Ако се накнада наплаћује периодично, учесталост наплаћивања накнаде наводи се у колони „НАКНАДА“ (нпр. „Месечно“), с десним поравнањем, након чега се у наставку уноси одговарајућа накнада за тај период, у реду у ком је наведена услуга на коју се накнада односи.
7. Ако се накнада у обрасцу ПУН разликује само за услугу вођења платног рачуна за различите категорије потрошача, односно предузетника и правних лица, док су накнаде за све остале услуге исте, а пружалац платних услуга се определио да изради један образац ПУН у складу с тачком 8. ове одлуке – у колони „НАКНАДА“ за услугу „Вођење платног рачуна“ посебно се наводи накнада за сваку од категорија корисника платних услуга за услугу вођења рачуна, и то тако што се у реду након основне накнаде за вођење платног рачуна с левим поравнањем уноси категорија корисника платних услуга за коју се та накнада разликује и учесталост наплате накнаде у реду непосредно испод, након чега се у наставку уноси одговарајућа накнада за тај период, с десним поравнањем.
8. Ако пружалац платних услуга не нуди једну или више услуга с листе репрезентативних услуга, односно ако се услуга не нуди за тај рачун и пакет услуга, употребљава се израз „Услуга није доступна у оквиру овог платног рачуна (пакета)“.
9. Ако се накнада за безготовински пренос који се извршава коришћењем услуге електронског банкарства разликује од накнаде за безготовински пренос који се извршава коришћењем услуге мобилног банкарства, пружалац платних услуга у пољу предвиђеном за накнаду за безготовински пренос који се извршава коришћењем услуге електронског и мобилног банкарства наводи прво накнаду која се односи на електронско банкарство, а затим накнаду која се односи на мобилно банкарство, с десним поравнањем, а опис услуге с левим поравнањем. Ако се ове накнаде не разликују, пружалац платних услуга уноси накнаду само једном, с десним поравнањем.

 Ако пружалац платних услуга не омогућава услугу електронског или мобилног банкарства, у пољу предвиђеном за накнаду за безготовински пренос који се извршава коришћењем услуге електронског и мобилног банкарства, за услугу коју не нуди наводи „Услуга није доступна у оквиру овог платног рачуна (пакета)“.

1. Ако се пакет услуга наплаћује као део накнаде наведене под поднасловом „Опште услуге повезане с платним рачуном“, пружалац платних услуга у реду под називом „Укључује пакет услуга који се састоји од:“ наводи списак свих услуга укључених у пакет, независно од тога да ли се налазе на листи репрезентативних услуга, с тим што се прво наводе услуге с листе репрезентативних услуга, потом остале услуге повезане с платним рачуном, а на крају други производи или услуге које нису повезане с платним рачуном ако се овај платни рачун не може отворити одвојено од тих производа или услуга (нпр. осигурање).
2. Пружалац платних услуга у одговарајућим пољима предвиђеним за услуге с листе репрезентативних услуга наводи накнаде за те услуге које наплаћује преко количине обухваћене пакетом услуга из тачке 25. овог прилога.

 Ако за количину обухваћену пакетом услуга из тачке 25. овог прилога наплаћује накнаде које се разликују од оних наведених у ставу 1. ове тачке – пружалац платних услуга у одговарајућим пољима предвиђеним за те услуге прво наводи ове накнаде.